
INSPECTORATUL DE POLIŢIE JUDEŢEAN BRAŞOV
BIROUL ANALIZA ŞI PREVENIREA CRIMINALITĂŢII

UNIȚI ÎMPOTRIVA ESCROCHERIILOR
GHID DE SIGURANȚĂ PENTRU BUNICII ȘI PĂRINȚII NOȘTRI

În ultima perioadă, răufăcătorii folosesc metode tot mai ingenioase pentru a goli conturile de economii ale cetățenilor, în special ale persoanelor în vârstă. 

   CELE MAI FRECVENTE CAPCANE: CUM ACȚIONEAZĂ ESCROCII?

1. METODA „INVESTIȚII SIGURE CU CÂȘTIGURI URIAȘE”
Sunteți sunat de persoane care pretind că sunt „agenți de investiții” sau „brokeri”. Vă promit că dacă depuneți o sumă de bani (de exemplu, 1.000 de lei), aceștia se vor înmulți miraculos prin cumpărarea de Bitcoin.
 	 Adevărul: Odată ce ați trimis banii sau le-ați oferit acces la card, aceștia dispar definitiv.

2. METODA „TONOMATUL BITCOIN” (Cum sunt păcăliți bunicii să trimită bani gheață hoților)
Aparatele de tip „Crypto ATM” sau tonomatele de plată (SelfPay/ZebraPay) se găsesc adesea în supermarketuri, mall-uri,  piețe. Escrocii profită de faptul că vârstnicii nu știu cum funcționează aceste aparate și îi ghidează prin telefon.  

  Cum decurge această înșelăciune?
1.  Apelul telefonic: Primiți un telefon de la o persoană foarte politicoasă care vă informează: „Aveți un câștig de 5.000 de euro dintr-o veche investiție, dar ca să vi-i trimitem, trebuie să plătiți o taxă de activare de 2.000 de lei.”  SAU
 „Suntem de la Poliție/Bancă și contul dumneavoastră e în pericol. Trebuie să scoateți toți banii din bancă și să îi puneți într-un 'cont sigur' de Bitcoin.”
2.  Trimiterea la un aparat BitCoin: Infractorul vă cere să nu închideți telefonul, să mergeți în cel mai apropiat loc  care are un astfel de tonomat și să luați la dumneavoastră toți banii gheață (cash) pe care îi aveți.
3. Capcana Codului QR: Escrocul vă trimite pe telefon o imagine cu un cod de bare pătrat (Cod QR). Vă pune să poziționați acel cod în fața scanerului de la aparat și apoi să introduceți bancnotele una câte una în fantă.



💡 Ce se întâmplă în realitate?
Acel cod pătrat (QR) scanat la aparat este, de fapt, „portofelul” electronic al hoțului. În secunda în care ați introdus banii în aparat, aceștia se transformă instantaneu în Bitcoin și ajung direct în buzunarul infractorului, de unde nu mai pot fi recuperați niciodată, fiind anonimi.

3. METODA „AJUTOR PENTRU O RUDĂ” COMBINATĂ CU CRIPTOMONEDE
Sunteți contactat (prin telefon sau mesaje) de cineva care pretinde că este o rudă sau o autoritate și vă cere de urgență o sumă de bani pentru o problemă medicală sau un accident, cerându-vă să mergeți la un „aparat special” (numit ATM Bitcoin) pentru a depune banii.
        Adevărul: Rudele dumneavoastră sau cunoscuții nu vă vor cere niciodată să plătiți prin astfel de aparate, acesta este un pretext pentru a vă determina să acționați sub impulsul emoției.

4.  METODA „INSTALAȚI O APLICAȚIE PE TELEFON”
Sub pretextul că vă ajută să vedeți cum cresc „banii dumneavoastră”, escrocii vă cer să instalați pe telefon sau calculator programe care permit accesul altei persoane la dispozitiv, pentru sprijin și indicații.
 	Adevărul: Aceste aplicații le permit hoților să vă vadă ecranul telefonului, să vă afle parolele de la bancă și să vă ia toate economiile de pe card în doar câteva minute.

💡 REGULILE DE AUR PENTRU SIGURANȚA DUMNEAVOASTRĂ:
 *❌ NU aveți încredere în câștiguri ușoare: Nimeni nu oferă bani gratis pe internet sau la telefon. Dacă sună prea frumos ca să fie adevărat, este cu siguranță o înșelăciune!
  ❌ NU instalați aplicații la cererea străinilor: Nu descărcați niciun program pe telefon sau calculator dacă vi se cere asta prin telefon, indiferent cât de amabil este cel care vă vorbește. 
❌ NU folosiți aparate de plată necunoscute: Dacă cineva vă trimite la un tonomat/aparat de pe stradă pentru a introduce bani în numele unui „nepot” sau pentru câșriguri din „investiții garantate”, opriți-vă!
 *❌ NU dați datele de pe card: Niciodată nu comunicați codul PIN, numărul cardului sau codul de securitate de pe spate (cele 3 cifre) nimănui. Poliția, banca sau firmele serioase nu vă vor cere NICIODATĂ aceste date la telefon.
  



 ⚠ CE SĂ FACEȚI DACĂ AVEȚI SUSPICIUNI?
· Înainte de a trimite orice sumă de bani, închideți telefonul și sfătuiți-vă cu un membru al familiei sau cu un prieten/cunoscut  în care aveți deplină încredere.
·  Dacă credeți că ați fost victima unei înșelăciuni, contactați imediat banca dumneavoastră pentru a bloca cardul și sunați la Poliție la numărul unic de urgență 112.

Țineți cont de faptul că nu există metode sigure sau garantate pentru bani câștigați ușor! Dacă sună prea frumos ca să fie adevărat, atunci este cu siguranță o înșelătorie

